Shrek

A Shrek 2001-ben bemutatott amerikai 3D-s számítógépes animációs film, amely a Shrek-sorozat első része. Az 5. DreamWorks-film rendezője Andrew Adamson és Vicky Jenson. Az animációs játékfilm producere Jeffrey Katzenberg, Aron Warner és John H. Williams. A forgatókönyvet Ted Elliott, Terry Rossio, Joe Stillman és Roger S.H. Schulman írta, a zenéjét Harry Gregson-Williams és John Powell szerezte. A mozifilm a DreamWorks Animation gyártásában készült, és ugyancsak a DreamWorks Pictures forgalmazásában jelent meg. Műfaja zenés filmvígjáték. A film William Steig 1990-es tündérmeséjének számítógépes animációs filmadaptációja. Ez a film volt az első, amely Oscar-díjat nyert a legjobb animációs film kategóriában, amelyet 2001-ben vezettek be.

A film 2001. május 19-én került elsőként a nézők elé Amerikában, a magyar premier 2001. június 21-én volt a mozikban.

A filmváltozatban Shrek, a nagy, zöld ogre hangját Gesztesi Károly (eredetileg Mike Myers), Fiona hercegnőjét Für Anikó (Cameron Diaz), a beszédes Szamárét Kerekes József (Eddie Murphy), a csalóka herceg, Farquaad nagyúr hangját pedig Végvári Tamás (John Lithgow) szolgáltatja. A filmzene többek közt olyan előadóktól is tartalmaz számokat, mint a Smash Mouth, The Proclaimers, Jason Wade és Rufus Wainwright.

A film sokhelyütt a klasszikus Disney-filmeket, valamint a tündérmeséket parodizálja.

Az eredeti változatban Shrek hangját eleinte Chris Farley adta. Halála után Mike Myers cserélte őt le. Miután befejezte a teljes felvételt, és a film már a produkció végén járt, Myers azt kérte, hadd vehessék fel újra a szöveget, ezúttal skót akcentussal; megengedték neki.

A film következő részét, a Shrek 2.-t Amerikában 2004. május 19-én mutatták be, Magyarországon 2004. július 1-jén volt a premierje, és gyorsan minden idők legnépszerűbb animációs filmje lett, felülmúlva ezzel a Némó nyomában című filmet is.

Rövid történet 
Egy gonosz nagyúr száműzi a mesebeli lényeket egy mogorva ogre mocsarába, akinek küldetésre kell indulnia, és meg kell mentenie egy hercegnőt a nagyúr számára, hogy visszakapja a lakhelyét a mocsárban.

Cselekmény 
A film hőse Shrek, egy mogorva ogre, aki egymagában él a mocsarában. Azonban egy nap mesebeli lények lepik el a mocsarát, akiket a környék uralkodója, az apró termetű Farquaad nagyúr száműzött oda. Shrek és a nyomába szegődő beszélő szamár felkeresik Farquaadot, akivel egyezséget kötnek: a nagyúr kitelepíti a lényeket a mocsárból, ha cserébe Shrek kiszabadítja a tűzokádó sárkány várából a szépséges Fiona királylányt, akit azért venne feleségül, hogy király lehessen.

Shrek és Szamár hosszú utazás után megérkeznek a sárkány várába, ahol a vár gazdája, a félelmetes sárkánylány rájuk támad. Szamár a sárkány női hiúságát kihasználva eltereli a figyelmét, így Shreknek sikerül kiszabadítania a királylányt. Fiona eleinte igencsak csalódott, hogy a szőke herceg helyett egy nagydarab ogre jött el érte.

Miközben Farquaad vára felé tartanak, különös vonzalom alakul ki a zöld szörny és a királylány között. Fiona azonban éjszakánként mindig elbújik. Szamár hamarosan rájön a titokra: a hercegnő éjszakánként zöld ogrelánnyá változik. Az átkot a szerelem első csókja törheti csak meg. Shrek kihallgatja Szamár és Fiona beszélgetését, de mivel nem tudja, hogy Fiona ogrealakot szokott ölteni, azt hiszi, a „csúf szörny” kifejezés őrá vonatkozik. Sértődötten és csalódottan adja át Farquaadnak a királylányt, majd visszavonul az immár meselény-mentes mocsárba.

Szamár felkeresi Shreket és tisztázza a félreértést. A sárkánylány hátán a templomba repülnek, hogy megakadályozzák Farquaad és Fiona esküvőjét. A nagyúr először kineveti az ogrét, de jókedve hamar undorrá válik, mikor lemegy a nap, és a hercegnő alakot vált. A katonák rátámadnak a két ogréra, de ekkor megjelenik a sárkánylány, és lenyeli a töpörödött uralkodót. Shrek és Fiona boldogan csókolják meg egymást és az átok megtörik: Fiona örökre ogrelány marad. Hatalmas lakodalmat csapnak, ahova az összes mesebeli lényt is meghívják, és boldogan élnek, míg meg nem halnak.

Szereplők

Televíziós megjelenések Magyarországon

További információk 

2001 filmjei
Amerikai számítógépes animációs filmek
Amerikai akciófilmek
Amerikai családi filmek
Amerikai kalandfilmek
Amerikai fantasyfilmek
Amerikai romantikus filmvígjátékok
DreamWorks Pictures-filmek
UIP-Duna Film-filmek
3D filmek
Könyvadaptációk
Andrew Adamson-filmek
Vicky Jenson-filmek
Az amerikai nemzeti filmregiszter filmjei